Katskilio kalnai

Katskilio kalnai () – kalnai Jungtinėse Amerikos Valstijose, Apalačų kalnų sistemoje; atskiras Aleganio plynaukštės segmentas. Driekiasi Niujorko valstijos pietryčiuose, daugiausia Grino ir Alsterio apygardose. Iš šiaurės ir rytų kalnus juosia Mohauko ir Hadsono upių slėniai; iš kalnų išteka Delavero upė ir daug kitų upokšnių. Daug viršūnių pasiekia 900 m aukštį ir stačiai kyla virš aplinkinių slėnių. Didžiausias aukštis – 1281 m (Slaido kalnas). Šiaurinė dalis palei Mohauko upę vadinama Helderbergo aukštumomis. Dėl Katskilio kalnus sudarančio smiltainio ir konglomeratų patvarumo šie kalnai išliko aukšti apylinkių uolienoms sudūlėjus.

Kalnų šlaitus dengia plačialapių ir spygliuočių miškai. Gausu vaizdingų plačių klonių. Įsteigtas Katskilio parkas ir miško rezervatas. Sudaryta daug tvenkinių (Ašokano, Pepaktono, Neversinko, Rondauto, Šohario), iš kurių vanduo tiekiamas Niujorko aglomeracijai. Kadangi kalnai stūkso netoli Niujorko – tai populiari poilsinė, turistinė zona. Rašytojas Vašingtonas Irvingas išgarsino šiuos kalnus savo novelėse apie Ripą Van Vinklą.


Manoma, kad kalnų pavadinimas kilo iš olandiško vieno čia tekančių upelių pavadinimo Kaaterskill („laukinės katės upokšnis“, matyt, pavadintas pagal lūšis).

 Šaltiniai 

Kategorija:Apalačai
Kategorija:Niujorkas (valstija)